Lapsen virtsarakon toiminnan varjoainetutkimus (miktiokystografia)

|  |  |
| --- | --- |
| Kuvaus: | Virtsarakon varjoainekuvaus. |

**TUTKIMUKSEEN VALMISTAUTUMINEN**

Ei erityistä valmistautumista.

Tutkimuksessa käytettävä varjoaine sisältää jodia, minkä vuoksi on tärkeä tietää, onko lapsellanne lääkeaine- tai varjoaineyliherkkyyttä.

**TUTKIMUKSEN KULKU**

Vanhemmat saavat olla tutkimuksessa mukana. Lapselta riisutaan omat vaatteet ja hän saa sairaalan paidan tutkimuksen ajaksi.

Vauvoja ja leikki-ikäisiä tuetaan jaloista ja käsistä pysymään paikoillaan tutkimuspöydällä tutkimuksen aikana.

Alapesun jälkeen röntgenlääkäri laittaa pehmeän, ohuen muoviletkun eli katetrin virtsaputkea pitkin virtsarakkoon. Katetrin päässä on liukastavaa, ihoa/limakalvoja puuduttavaa geeliä. Tutkimuksen alussa otetaan virtsanäyte katetrin kautta. Katetri kiinnitetään iholle teipillä.

Virtsarakkoon laitetaan kirkasta, nesteistä varjoainetta katetria pitkin niin, että lapselle tulee virtsaamistarve. Samalla vatsan alueelta otetaan röntgenkuvia selällään ja kyljellään maaten. Virtsaamisvaihe kuvataan ja katetri otetaan pois. Vauvat ja pienet leikki-ikäiset pissaavat hyvin suojatulle tutkimuspöydälle. Isommat lapset voivat pissata istuen kuvaustelineeseen kiinnitetyllä potalla tai pojat seisten kuikkaan.

Tutkimus ei ole kivulias. Lapsi tuntee kirvelyä katetria laitettaessa ja alamahalla täyttymisen tunnetta virtsarakkoa täytettäessä.

Tutkimus kestää noin 30 min.

**TUTKIMUKSEN JÄLKIHOITO**

Lapsi pääsee pesulle ja pukeutumaan.

Varjoaine poistuu virtsatessa. Tutkimuksen jälkeen virtsa saattaa olla hieman vaaleanpunaista, koska katetri on saattanut rikkoa hentoja limakalvoja aiheuttaen pientä verenvuotoa. Se on ohimenevä, vaaraton ilmiö. Pesu- ja varjoaine eivät kirvele. Tutkimuksen jälkeen on hyvä juoda reilusti nestettä, jotta virtsatiet huuhtoutuisivat nopeammin varjoaineesta.

Lapsi tarvitsee suojalääkkeen estämään virtsatietulehdus. Jos lapsella on jo käytössä suojalääkitys, hän ottaa kaksi ylimääräistä lääkeannosta:

yhden annoksen kotiin mennessä ja toisen annoksen seuraavana aamuna normaalin iltaisin otettavan suojalääkityksen annon lisäksi.

Jos lapsellanne ei ole suojalääkitystä virtsatietulehdukseen meneillään,

teille annetaan lääkeresepti suojalääkitystä varten lastentautien poliklinikalta tai vuodeosastolta.

**MUUTA HUOMIOITAVAA**

Lapsen mukana olisi hyvä olla 1-2 saattajaa, joita voidaan pyytää avustamaan kuvauksen aikana. Avustavan henkilön tulee olla 18 vuotta täyttänyt, eikä hän saa olla raskaana.

Lisätietoa säteilystä, röntgensäteilyn vaikutuksista sekä eri tutkimusten säteilyaltistuksesta saa internetistä

[www.tutkimukseen.fi](http://www.tutkimukseen.fi)

[www.stuk.fi](http://www.stuk.fi/)

**YHTEYSTIEDOT**

Jos Teillä on kysyttävää tutkimuksesta, ottakaa yhteys Röntgen 1, toimisto, puh 017-173375, arkisin klo 8.00 - 14.30.